Weekenden har været præget af flere naturbrande i Nordjylland. Lørdag gik en pølseristning galt ved en spejderhytte ved Støvring. Søndag eftermiddag nåede flammer at gå fat i et stort område ved Vigsø i Thy, før en landmand stoppede ilden med en pløjerende. Senere søndag udbrød der også brand i et kratområde ved Hvorvarp i Vesthimmerland. Og generelt er det let for ilden at få fat i naturen i Nordjylland i disse dage. Det fortæller indsatsleder Finn Madsen fra Nordjyllands Beredskab. - Lige nu er det tørt, og det gamle, visne græs fra i vinter tager let fat. Så det kan være så lidt som et cigaretskod, der skal til, før det udbryder brand, siger Finn Madsen til TV2 Nord. Derfor skal man tænke over, hvordan man gebærder sig i naturen i disse dage. Ved Hvorvarp nåede flammerne kun at svitse et område på cirka 200 kvadratmeter af, før beredskabet fik bugt med dem. - Heldigvis havde vi vinden med os, så der var ikke risiko for, at ilden spredte sig til andre områder eller bygninger, siger Finn Madsen fra Nordjyllands Beredskab.

Referat:
Pas på med cigaretskodder og bål i naturen i disse dage - det er tørt og fænger let, lyder det fra Nordjyllands Beredskab.